Sophie Løhde (V), 2025-12-09:
Jeg vil gerne starte med at takke kvinderne bag det borgerforslag, som det aktuelle beslutningsforslag, vi nu behandler, udspringer af.
Det er udtryk for modige kvinder, som med deres egne erfaringer har gjort os opmærksom på en vigtig udfordring.
Kvinderne har nemlig alle frivilligt og uden økonomisk kompensation båret børn for par, par, der ikke selv kunne sætte børn i verden uden hjælp fra en kvinde, der ikke er tiltænkt at skulle være barnets forælder.
Grundet de nuværende regler har de været nødsaget til at rejse tusindvis af kilometer for at kunne stifte familie.
De foreslår derfor i borgerforslaget, at fertilitetsbehandlingen ved brug af surrogatmødre skal lovliggøres i Danmark.
Vi er i regeringen enige i, at danske regler ikke skal stå i vejen for, at mennesker, der brændende ønsker et barn, kan få hjælp i trygge rammer.
Danske fertilitetsklinikker skal kunne hjælpe surogatmødre, og det støtter vi.
Derfor kan jeg også sige helt klart her i dag, at det for regeringen ikke er et spørgsmål, om vi skal lovliggøre det, men hvordan .
For når vi skal lovliggøre fertilitetsbehandlingen ved altruistiske surrogataftaler kræver det også et tilstrækkeligt beslutningsgrundlag, et beslutningsgrundlag, der skal afdække en række hensyn og spørgsmål.
Der er sundhedsfaglige spørgsmål om, hvordan behandlingerne bedst tilrettelægges, og hvordan vi sikrer, at ventelister ikke påvirkes, der er juridiske spørgsmål om, hvordan vi sikrer den bedst mulige retsstilling for både surrogatmoren, barnet og de tiltænkte forældre, der er nogle økonomiske spørgsmål i forhold til finansieringen, og endelig er de etiske spørgsmål og dilemmaer: Hvordan sikrer vi, at alt foregår på frivillig basis uden et pres på de kvinder, der vælger at være surrogatmødre?
Vi må aldrig nogen sinde acceptere kommercielle aftaler i Danmark, hvor eksempelvis socialt udsatte unge kvinder lader sig friste til at være surrogatmødre mod en klækkelig betaling.
Spørgsmålene er mange, og vi bilder os ikke ind, at vi har alle svarene endnu, vel at mærke, men dem skal vi nok finde.
Det er også derfor, jeg i dag gerne vil understrege, at det ikke er et spørgsmål, om vi vil bakke op om det, men at det er et spørgsmål om, hvordan vi bedst muligt finder en god dansk model for at gøre det, og det er jo dermed også en åben invitation fra vores side i regeringen til Folketingets partier til et bredt samarbejde herom.
Som jeg startede med at sige, skal vi skabe bedre muligheder for, at alle mennesker, der ønsker at få børn, får gode forudsætninger for det.
Det harmonerer meget dårligt med de nuværende regler, vi har på området i Danmark.
Det er jo også derfor, vi fra regeringens side nu er indstillede på at igangsætte et arbejde, hvor der skal udarbejdes en dansk model for fertilitetsbehandling i forbindelse med altruistisk surrogasi, som også forslagsstillerne opfordrer til.
Arbejdet skal afdække de forskellige sundhedsfaglige, juridiske og etiske aspekter og hensyn, og når det grundlag foreligger, vil regeringen indkalde Folketingets partier til en drøftelse i starten af det nye år.
Inden jeg runder helt af, vil jeg gerne fremhæve, at regeringen og en række af Folketingets partier tilbage i 2024 blev enige om, at vi i Danmark skulle forbedre retsstillingen for de børn, der fødes på grundlag af surrogataftaler i udlandet, og det betyder jo, at de børn i dag bliver juridisk anerkendt som børn af de tiltænkte forældre.
Det stadfæstede vi alle sammen ved lov her i Folketinget med ikrafttræden den 1. januar 2025, og dermed har vi jo allerede taget de første skridt, og nu tager vi så det skridt, der for os at se er det næste naturlige og vigtige skridt for netop dermed at finde en dansk model, så det er muligt at få fertilitetsbehandling i forbindelse med surrogataftaler.
For vi synes ikke, at det skal være danske regler, der står i vejen for, at netop mennesker, der brændende ønsker at blive forældre, kan få børn og dermed også hjælp i forhold til en fertilitetsbehandling i trygge rammer her i Danmark frem for at være tvunget til at rejse tusindvis af kilometer væk, og det er mit håb og ønske, at et forhåbentlig bredt flertal her i Folketinget vil støtte os i det og dermed også samarbejde om at finde gode løsninger, så vi kan få ændret den nuværende lovgivning.
Lad det være en åben invitation fra mig som sundhedsminister til alle Folketingets partier, som vi i hvert fald gerne nu vil invitere ind til et godt og et konstruktivt samarbejde om det, så vi kan få ændret lovgivningen.
Tak, formand.